Conclou la primera fase de les tasques d'eliminació de canyars en les séquies del Rei i Gabau
22 de desembre 2021

![](/media/3nmptr2r/c1_mini_m1_visitaacequiasreygabau_img_9395.jpg?width=850&height=566.9886363636364)

Els treballs de neteja, desbrossament, retirada i eliminació de grans formacions de canyes de l'espècie invasora _Arundo Donax_, impulsats per l'Ajuntament de Sagunt, a través del Consell Agrari, han conclòs la seua primera fase esta setmana.

La intervenció per a retirar este tipus de canya que s'expandeix amb gran virulència formant grans canyars, tapant camins i marjals, ha comptat en esta fase inicial amb un pressupost de 48.393,95 euros (IVA inclòs), dels quals 34.843,64 corresponen a una subvenció de la Generalitat Valenciana a través de la Conselleria d'Agricultura, Desenvolupament Rural, Emergència Climàtica i Transició Ecològica i la resta al Consistori i al Consell Agrari.

![](/media/mbbd40c1/c2_visitaacequiasreygabau_img_9382.jpg?width=850&height=566.9886363636364)

L'alcalde de Sagunt, Darío Moreno, i la presidenta del Consell Agrari, Ana María Quesada, han visitat este dimecres al matí la zona en la qual s'han fet les tasques, que han conclòs en els terminis estimats, per a comprovar els resultats. Es tracta del tram que abasta des del camí Corral del Batle fins al camí d'Almardà, un total de 1.840 metres lineals i 2.250 metres quadrats.

Moreno ha posat en valor la importància de l'actuació especialment pel seu triple vessant agrícola, mediambiental i pel que fa a l'evacuació d'aigües durant episodis de fortes pluges. **«Estem parlant del nostre sistema hídric i és importantíssim que continuem cuidant-lo»**, ha assenyalat el primer edil, que en l'aspecte mediambiental respecte a la Marjal ha puntualitzat que **«tot este sistema de séquies és imprescindible perquè l'ecosistema puga continuar desenvolupant-se i continue viu»**.

**![](/media/enzperme/c3_visitaacequiasreygabau_img_9408.jpg?width=378&height=252&mode=max)«Gràcies a esta actuació assegurem que les séquies ens ajuden precisament a poder desguassar tota eixa acumulació extra que tenim en arribar les pluges»**, ha manifestat l'alcalde pel que fa a la zona d'Almardà. **«Estes actuacions tenen la capacitat de poder donar resposta a les necessitats del veïnat, l'agricultura i l'ecologisme»**, ha matisat.

Ana María Quesada, per la seua part, ha mostrat la seua satisfacció en nom del Consell Agrari pel que han esdevingut les obres i l'acabament d'estes. La presidenta ha recordat que es tracta encara d'una primera fase de les tres que hi ha planificades. **«Ja estem treballant en el que farem este pròxim any»**, ha avançat.

**«En el Consell Agrari el que busquem sempre és que l'agricultura, que és la nostra ocupació fonamental, veja resolts problemes i en això seguirem»**, ha anunciat la regidora. **«Enguany estem actuant en aquelles zones que eren primordials per a facilitar la vida de l'entorn, tant natural com de la comunitat de les urbanitzacions pròximes»**, ha explicat.

![](/media/riibrzk2/c4_visitaacequiasreygabau_img_9400.jpg?width=378&height=252&mode=max)Tant Quesada com l'alcalde han avançat que la voluntat de l'Ajuntament per a l'any entrant és seguir la mateixa línia i continuar amb les diferents fases planificades, tant de l'actuació en esta zona d'Almardà com en la Marjal de Sagunt-Almenara **«per a continuar cuidant tot este entorn»**, ha comentat l'alcalde, i portar **«un manteniment adequat»** d'estes **«tasques fonamentals»** per al municipi, segons la presidenta del Consell Agrari.

El projecte que actualment s'està desenvolupant a l'entorn de les séquies del Rei i de Gabau consta d'un total de tres fases previstes. Estes séquies estan dins dels catàlegs LIC (Lloc d'Importància Comunitària), ZEC (Zona d'Especial Conservació) i ZEPA (Zona d'Especial Protecció dels Ocells, per les seues sigles en castellà).

Esta intervenció compta amb un crèdit que sufraga la major part d'esta actuació i que procedeix d'una subvenció del Govern autonòmic a través de la _Convocatòria d'ajudes 2021-2022 per a l'aplicació de mesures de millora i manteniment de les infraestructures hidràuliques de les zones humides valencianes_ en el marc del _Programa de Desenvolupament Rural de la Comunitat Valenciana 2014-2020_, que promou la Direcció General de Medi natural i Avaluació Ambiental. El muntant restant és a càrrec de l'Ajuntament de Sagunt i el Consell Agrari del municipi.

![](/media/1a1nh2sn/c5_visitaacequiasreygabau_img_9412.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/visita-tasques-eliminacio-canyars-sequies-rei-i-gabau-2021-12-22/ "Facebook")
*   [](http://twitter.com/share?url=https://aytosagunto.es/va/actualitat/visita-tasques-eliminacio-canyars-sequies-rei-i-gabau-2021-12-22/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/visita-tasques-eliminacio-canyars-sequies-rei-i-gabau-2021-12-22/ "Linked In")
*   [](mailto:?body=https://aytosagunto.es/va/actualitat/visita-tasques-eliminacio-canyars-sequies-rei-i-gabau-2021-12-22/)